Tant kien iddisprat jipprova jsib min jikkontesta kontra Kevin Cutajar li s-Segretarju Ġenerali tal-PN, Clyde Puli, anke lil Kevin Mercieca kellem biex iħajru juri interess fis-siġġu li ħalla battal David Stellini. Dan minkejja li tul l-aħħar xhur sar magħruf li Mercieca preżenta provi mbagħbsa f'kawża l-Qorti u riċentament instab li kkopja t-teżi tad-dottorat. Fil-fatt, jirriżulta li Ryan Mercieca, li lbieraħ kien id-Dar Ċentrali għall-vot tal-eżekuttiv li għażel lil Cutajar, kien preżenta dokumenti mbagħbsa f'kawża kontra l-Eks Editur ta' L-Orizzont Josef Caruana. Dan fi żmien li kien kandidat tal-Partit Nazzjonalista. Mercieca kien fittex lil Caruana wara artikli dwaru fuq l-amministrar ta' fondi Ewropej u finanzi oħrajn bħala uffiċjal f'żewġ Għaqdiet Mhux Governattivi (NGOs) Għawdxin. Il-Qorti kienet qieset li erba' artikli bit-titli "Stilla tal-PN f'taħwida dwar fondi tal-UE", "Jirnexxilu jgħosfor anke karità", "Ryan Mercieca kien jitlob personalment il-flus lill-għaqdiet" u anke "Taħwid taħt investigazzjoni", li Caruana kien responsabbli minnhom, bl-ebda mod ma kienu malafamanti fil-konfront ta' Mercieca. F'sentenza li kienet ingħatat kien intqal: "Il-Qorti ma tistax ma tosservax li r-rikorrent (Mercieca) ippreżenta dokument imbagħbas u minnu nnifsu jiżvija kemm lill-Qorti kif ukoll lil kull min jarah biex jagħti l-impressjoni li l-flejjes (lill-MCCF) kienu ngħaddew qabel ma ġie allegat mill-artikolist li ma kinux ingħaddew," tenniet il-Qorti. B'rabta mat-tbażwir fl-immaniġġjar ta' fondi ġejjin mill-Unjoni Ewropea, il-Qorti stqarret li Mercieca ma kienx għadu għadda dokumentazzjoni u rċevuti kruċjali marbutin ma' proġetti li għalihom inġiebu fondi sostanzjali, waqt li dikjarazzjoni ta' awditur imqabbad mill-istess Mercieca fejn jingħad li "l-flejjes tal-proġetti kienu kollox kif suppost" ma twemmnitx mill-Qorti. Iżda, dan ma kienx l-uniku każ ta' Mercieca li spiċċa f'nofs kontroversja. Fl-aħħar ġimgħat is-sit Lovin Malta irrapporta li l-Fakultà tal-Arti fi ħdan l-Università ta' Malta u l-Bord Dixxiplinarju tal-Università mmexxi mill-Prof. Nicholas Vella sab li 75% tat-teżi tad-dottorat tal-eks kandidat fuq it-13-il distrett, kienet ikkupjata. Dan l-istess bord saħansitra sab paġni sħaħ ikkupjati. B'riżultat ta' dan il-bord iddeċieda li Mercieca, li huwa wkoll lettur fi ħdan l-Università, għandu jiġi mkeċċi minn student fi ħdan l-istess istituzzjoni u li għandu jitħalla jerġa' jidħol wara li jgħaddu tliet snin fuq approvazzjoni tas-Senat.It-teżi tad-dottorat tiegħu ġiet ukoll annullata. Mercieca tneħħa wkoll mil-lista ta' letturi fi ħdan id-Dipartiment tar-Relazzjonijiet Barranin. Iżda, dawn il-każi ma kinux biżżejjed għal Puli biex ineħħih minn fuq il-lista ta' dawk li avviċina biex jipprovaw jieħdu s-siġġu parlamentari.